  Анжелика Тихонова корреспондент 2021-тӥ арын 7-тӥ тулыспалэ Удмуртиысь кун йӧскалык театрлы 90 ар тырме. Та дыре отын тямысэтӥ поколениысь артистъёс шудо ини. Кызьы кыдаз удмурт театр, кызьы со али улэ, кыӵе ужпумъёс азьланезлы пуктэ, та но мукетыз сярысь ивортодэтъя «Удмуртия» агентстволэн корреспондентэз театрлэн кивалтӥсеныз, артистъёсын, сцена сьӧрын ужасьёсын но учкисьёсын вераськиз. Удмурт театр – ортчемез но туалаез Иосиф Наговицын кичӧлтэмен 1923-тӥ арын Ижкарын Шор удмурт клуб усьтӥзы, отын пӧртэм кружокъёс, курсъёс, библиотека, «Гудыри» газетлэн редакциез ужазы. Клубен но драмая удмурт кружокен Александр Сугатов кивалтӥз. Ӵапак со удмурт театрысь нырысетӥ ӧнерлыко удмурт артистъёсты дышетӥз. Драмая кружокын нырысетӥ вамышъёссэс лэсьтӥзы кутскись кылбурчи но драматург Игнатий Гаврилов, актёр но режиссёр Кузьма Ложкин, режиссёр Анатолий Саратов. 1931-тӥ арын Удмурт театрез кылдытон сярысь пуктэт поттӥзы. Солы луыса Ижкарын Драмая удмурт театр ужаны кутскиз. Со 7-тӥ тулыспалэ Игнатий Гавриловлэн «Вало ӧр куашетэ» пьесаезъя спектаклен усьтӥськиз. Отчы пыриськем тросэз артистъёс азьланяз быдэс элькунын тодмо луизы. Нош 1935-тӥ арын удмурт театр кун ним басьтӥз. Удмурт театрлы - 90 ар Удмуртиысь кун йӧскалык театрлэн али кивалтӥсез, Удмуртиысь дано артист, Россиысь лулчеберет удысысь дано ужась Андрей Ураськин соку театр усьтэмен, ӧнерлыктэм артистъёслы туж бадӟым мылкыд сётэмын вал шуыса пусйиз.  Соос лобаса, дыр, ветлӥзы. Мон тодӥсько, историяя, кызьы Нижний Новгородэ соос нырысь спектаклен мынэмын. Соосты султыса пумитазы, малы ке шуоно Нижний Новгородын но тодо вал, та театр али гинэ кылдытэмын, соос ӧнерлыко артистъёс ӧвӧл на шуыса. Мон малпасько, со туннэ нуналысен сыӵе ик туж, ӧнерлыкъя учконо ке, зол, бадӟым спектакль ӧй вал, дыр. Но со дырлы солэн туж бадӟым кулэлыкез вал Андрей Ураськин, Удмуртиысь кун йӧскалык театрен кивалтӥсьБыдӟым Атыкай ож аръёсы удмурт театрез ворсазы. Тросэз артистъёс оже кошкизы. Кылемез – заводъёсы ужаны интыяськизы. Но 1942-тӥ арын ини совнарком театрлэсь ужзэ азьланьтыны но сое огдырлы Алнаше, берлогес Можгае выжтыны пуктэт кутӥз. Со пуктэтэн ик заводын тыршись артистъёсты ужлэсь мозмытыны но театре берытскыны косӥзы. Ӝоген вань кылемез артистъёс люкаськизы, вӧзазы выльёссэ но кутӥзы.  1944-тӥ арын театр выльысь Ижкарын ӧсъёссэ усьтӥз. Ож аръёс ӵоже драмая удмурт кун театр госпитальёсын, колхозъёсын, ёрос центръёсын 600-лэсь ятыр концертъёс но спектакльёс возьматӥз.  Удмурт йӧскалык театрлэн архивысьтыз туспуктэмъёс 20 фото Театрысь азьвыл валтӥсь режиссёр, али пуктӥсь режиссёр, Россиысь искусство удысысь дано ужась, Удмуртиысь калык артист Леонид Романов театре 1961-тӥ арын ужаны лыктӥз. Соин ӵош эшшо 18 егит артистъёс вуизы. Театрын диплом ужзэс возьматӥзы. Нош собере соосты гастроле келязы… Нош лыктӥм но театре, татын – музыкально-драматической. Сцена вылын Мамонтов, «Италмас» ансамбль, хорысь, радиоысь, кырӟасьёс. Эшшо отысь но, татысь но лыктэмын. Кырӟало сыӵе зол. Ми мынӥськом, учкиськом: бен, мар каромы ми татын. Озьыгес ик кошкиз нырысь аръёсаз ужъёсмы но, малы ке шуоно музыкальной спектакльёсын, опереттаосын шудыны милям куарамы ӧвӧл, дышетскеммы ӧвӧл, но пичи гинэ куплетъёсын, кырӟантэк, рольёс милемлы пичи-пичи, массовкаосын, сётыло вал Леонид Романов, Удмуртиысь кун йӧскалык театрысь пуктӥсь режиссёрЛеонид Романовлэн верамезъя, театр кема озьы ужаз. Но бӧрысь ик висъяно шуыса вераськон ӝутӥзы. Озьы Удмуртиын операя но балетъя нимаз театр кылдӥз, кырӟасьёс отчы выжизы, драмая артистъёс татчы ик кылизы. Нош Леонид Григорьевич Москвае Владимир Маяковский нимо театре режиссёръёслы вылӥ курсъёсы мынӥз. Валтӥсь режиссёр луиз. Бӧрысь Удмурт АССР-ысь лулчеберетъя министрлэн воштӥсез луыса но ужаз. Собере кык ар ӵоже Москваысь Владимир Маяковский нимо театрын тыршиз но берен удмурт театре берытскиз. Одӥг пол спектакль бере Леонид Григорьевичен тумошо учыр луиз. Со Семён Самсоновлэн «Луысал ке ваньзэ берыктыны» пьесаезъя спектакльын Мартынов йыртэмасез шудӥз, кудӥз пьесая дышетскись нылашез вииз. Спектакль быриз, всё. Дӥсьёсмес куштӥм. Потӥсько ини. <…> Черодын сыло пальто басьтыны учкисьёс. Кыӵе ке удмурт кышномурт черодысь учкиз но: «Тӥни ук со! Со вииз егит нылашез!» Дорам лыктӥз но ка-ак йыртышкам сётыса лэзиз. Мынам шляпае пезьдӥз. <…> Самой бадӟым дунъет вал со мыным. Оскем, что мон действительно вии шуыса Леонид Романов, Удмуртиысь кун йӧскалык театрысь пуктӥсь режиссёрУдмуртиысь калык артист Александр Баймурзин йӧскалык театрын 1976-тӥ арысен тырше. Театрлы пичи дырысеныз ик синмаське вал шуыса вера. Артистъёс гуртазы гастрольёсын ӵемысь гинэ вуыло вылэм. Спектаклез учкыны соос но котьку быдэс семьяенызы потало вылэм. Уго атаез но, Дмитрий Баймурзин, гуртысь клубен кивалтэм.   Возьмаськом вал соосыз, беромыса вуо ке, нокин но уг кошкы вал, быдэс гурт возьмаса улэ вал. Пичиос бызьыса сюрес вылэ тубо, кин нырысьсэ адӟоз соосыз шуыса. Собере бызьыса ик табыр гинэ васько вал ини, «Артистъёс лыкто!» шуыса. Клуб тыр, клубе калык уг тэры вал. Фойеын но учко вал ог-огзы вылэ кечырскыса но артистъёсыз сыӵе адӟемзы потыса. Тӥни сыӵе кылизы мынам со вакытъёсысь мылкыдъёсы. Аслам но собере артист луыны мылкыды луиз. Папае монэ китӥм кутӥз но театре вайиз Александр Баймурзин, Удмуртиысь кун йӧскалык театрысь артистОзьы, Александр Дмитриевич куинь ар ӵоже театрын ужаса вуттӥз. Собере Уфаысь искусствоосъя институтэ театральной факультетэ мынӥз. Сое Удмуртиысь 13 егитъёс йылпумъязы. Соос пӧлын Геннадий Бекманов, Екатерина Яковлева, Августа Лазарева, Римма Николаева, Андрей Ураськин. Александр Баймурзин верамъя, солы шуд усиз Нина Бакишеваен, Василий Перевощиковен, Апполос Перевощиковен, Иван Кудрявцевен, Геннадий Соловьёвен, Сергей Марковен одӥг сцена вылын шудыны. Ваньмызлы со сыӵе шуд ӧз усьы. Нош мон нырысетӥ артистъёс пӧлысь адӟыса но ӵошен шудыса вуттӥ на Игнатий Гавриловлэн агаеныз, Василий Гавриловен. Ми ӵошен соин шудӥмы одӥг спектакльын. Со вал «Кам вадьсын гудыръя», Семён Самсоновлэн произведениезъя. Сыӵе дано артистъёсын ужаса, соослэсь ужамзэс учкыса, соослэсь дышетскыса, мон будэмын та театрын Александр Баймурзин, Удмуртиысь кун йӧскалык театрысь артистАлександр Дмитриевич пусйиз, кызьы кунмы трос воштӥськонъёс пыр ортчиз, озьы ик театр но со улонэз улӥз, кыдаз. Воштӥськизы артистъёс но. Тани али арлыдоосын артэ тямысэтӥ поколениысь артистъёс тыршо ни. Соос но тодмо луизы ни: Максим Григорьев, Наталия Буранова, Вадим Дмитриев, Сергей Наговицын, Марина Самсонова но мукетъёсыз. Туала удмурт йӧскалык театр улонлэсь бере уг кыльы. Ужаз выль амалъёсты кутэ. Сцена вылаз удмурт но ӟуч классикъёслэсь произведениоссэс сяна, выль, туала пьесаосты но пукто, туала тӥрлыкез уже куто, учкисез эшшо но эшшо тунсыкъятыны, бордазы кыскыны тыршо. Со сяна, театрын 2017-тӥ арын усьтӥськем пичи залын экспериментальной спектакльёс возьмато, кылсярысь, моноспектакльёс.  Валамон ини, али выльгес пьесаос луизы. Дыр ортче, дыр воштӥське, учкисьёс но воштӥсько. Соин ик вуж сямен ужаны али уг луы Леонид Романов, Удмуртиысь кун йӧскалык театрысь пуктӥсь режиссёрУлонлэсь бере кыльыны уг яра шуыса Александр Баймурзин но пусъе. Ми турттӥськом улонэн валче вамышъяны, улонэз чакласа. Ми учкисьёсмылы тунсыкоесь мед луомы. Малпасько, ми тунсыкоесь, но соин ик ми азьпала учкыны кулэ, котьку но учкись марлы ке но лыктыса мед паймоз, мар ке но мед басьтоз шуыса Александр Баймурзин, Удмуртиысь кун йӧскалык театрысь артистАктёръёс котькуд геройзэс лулпушсы пыр потто, произведениосты лыдӟо, котькудзылэсь сямзэс пыр-поч эскеро. Нош со сяна, соослы вань геройёслэсь кылъёссэс дышетыны, йырын возьыны кулэ. Нош роль уг ке яра? Соку но астэ зэмос артист сямен возёно, пусъе кун йӧскалык театрысь артистка Наталия Алексеева. Вань сыӵе секыт рольёс, куке тынад соосты уг поты шудэмед, нош тыныд соосты кулэ лэсьтыны. Соку конечно секыт. Нош ку тыныд роль кельше, соку со шумпотыса лэсьтӥське ини. Соин секыт ке но куд-ог рольёс, тон соосты озьы ик быдэстӥськод, пумозяз вуттӥськод, со пӧрме туж умой роль. <…>Тон актриса, тон профессионал Наталия Алексеева, Удмуртиысь кун йӧскалык театрысь артисткаНаталия Алексеева театрын быдэс семьяеныз тырше шуыны луоз. Кузпалэз, Анатолий Эркишев, крезьгуръя редактор луыса ужа. Елизавета пичи нылзы но бӧрсьысьтызы уг кыльы. Тани спектакль «Мултан уж» потоз, отын мынам нылы потоз. <…> Со мынам кырӟа, эктэ, удмурт кылын кырӟа. Со шуэ, мама, мон сцена вылэ потӥ ке, мон удмурт кырӟан кырӟало, «кинлэн меда та нылыз» Наталия Алексеева, Удмуртиысь кун йӧскалык театрысь артистка Театрлэн туала улонэз 25 фото «Вань семьяенымы театр борды бурмемын» Удмурт театрлэсь азинскемзэ егит дырысеныз син азяз возе театрез гажась Надежда Кабанова. Театрен тодматскемзэ со туж шунытэн тодаз вае.  Таӵе ик син азям: ӝыт тыл кысэмын ини, нош радио ужа. «Театр микрофон дорын» передача мынэ. Вань семьяен кылзӥськом. Со артистъёсыз адӟеме но ӧй вал на, но куаразыя тодмасько вал ини: Геннадий Соловьёв, Нина Бакишева, Иван Кудрявцев, Василий Перевощиков, Борис Безумов, Валентина Загуляева Надежда Кабанова, учкисьНош синмысь синме удмурт театрен тодматскыны студент вакытаз гинэ луонлык кылдӥз. Нырысетӥ учкем спектаклез «Лысву сямен уг тӧлӟы синкыли» луиз. Валералэсь рользэ шудӥсь артистлы Александр Баймурзинлы воксё синмаськи! «Лысву сямен уг тӧлӟы синкыли» спектаклез ог 15 пол учки. Вань кылъёссэ учкытэк вераны быгато али но. Маиныз сокем бордаз кыскиз меда? Пьесаын возьматэм дыр со вакытлы туж тупа. Артистъёслэн шудэмзы сюлме пыӵа. Уг но шудо, уло соос сцена вылын. Ваньзы интыязы Надежда Кабанова, учкисьСо вакытэ ик «Кезьыт ошмес», «Сюан», «Йыромем тури», «Атас Гири», «Жингрес сӥзьыл» спектакльёс мынӥзы. «Вань артистъёс, кин кинэ шудӥз, али но тодам», - шуэ нылкышно. Фойеын ӝӧк вылын зӧк горд книга кылле вал - учкисьёс отчы антракт дыръя яке спектакль бере ас мылкыдъёссэс гожтыса кельтылӥзы. Черод люкаське вал! Тодӥсько на ай, одӥг пол «Атас Гириез» учкеммы бере, спектакльын шудэм котькуд геройлы ньыль чуръем кылбур сӥзим. (Вань на меда со книга, тунсыко луысал али учкыны) Надежда Кабанова, учкисьНадежда Кабанова вера, театре мынон понна эшъёсыныз ӵош дышетсконзылэн берпуметӥ параосысьтыз но кошкыло вал шуыса. Умой интыосы билет сылэ вал кадь 1 манет но 20 копейка, балконэ 80 копейка. Ми балконэ билет басьтӥськом но вылӥысен учкыса улӥськом, кытын ке буш инты ӧвӧл-а. Кыкетӥ звонок сётэмзы бере, бызьыса васькиськом вал синйылтэм интые Надежда Кабанова, учкисьНылъёслэсь театре ӵем гинэ вуылэмзэс синйылтыса, администратор Кузьма Доронин соослы ӧтён билетъёс но сётъяны кутскем.   Театре чебер дӥсяськыса мынэм потэ. Нош кытысь весь выль дэрем карод? Татын но ми амал шедьтӥськом вал. Ог-огенымы дӥськутэнымы, пельугыосынымы, весьёсынымы воштӥськиськом - ми дась! Эшъёсы али но мыным тау каремзэс верало, тон театрен тодматӥд, сое валаны но яратыны дышетӥд шуо Надежда Кабанова, учкисьСомында ар театрен эшъяськыса, Надежда Кабанова трос гинэ тунсыко учыръёсты но тодаз вае. Тани одӥг пол ӵапак «Лысву сямен уг тӧлӟы синкыли» спектакль дыръя луэм учыр. Пьесая Мокеевъёслэн семьязы азбарын ӝӧк сьӧрын пуке. Пизы Валера мотоциклэн вуэ. Капказэс усьтэ но - соиз уг усьтӥськы. Донга, донга Баймурзин - уг быгаты усьтыны. Маке но капкаен луэмын. Куалектӥ. Мар меда карозы ини? Соку Валера капка сьӧрысен юа: «Ӵогаськиды-а, мар-а?» Ӧм, ӧм ӵогаське вал шуыса, атайзы (Сергей Марков) тапалтӥз капказэс усьтӥз ини. Спектаклез нырысьсэ учкись адями озьы ик кулэ шуыса малпаз, дыр. Вот ведь, сцена вылын артистлы котьмалы дась луыны кулэ Надежда Кабанова, учкись«Театр борды быдэс семьяенымы бурмемын», - пусъе нылкышно. Котькуд выль спектаклез одно ик премьера нуналаз учкыны тыршо.   Соку театрын омыр ик мукет кадь потэ. Выль спектаклен тодматскон ужрадэз туж яратӥсько. Эшшо кельше на нырысетӥ радын пукыны: артистъёслэсь синъёссэс, котькуд выроссэс мед адӟом кадь потэ. Кылем арын нырысьсэ кулиса сьӧрысь театрен тодматски. Классысьтым нылпиосын экскурсие ветлӥм. Паймим, сцена, зал, гримёркаос сяна, ма мында цехъёс вылэм на! Театр - со бадӟым завод! Надежда Кабанова, учкись«Учкисьёслы мылкыд сётыны тыршиськом» Театр ошет бордысен кутске шуо. Нош ми ватсалом на, касса бордысен но шуыса. Уго учкисьёс нырысь ик билетлы вазисько. Ольга Мокрушина Удмуртиысь кун йӧскалык театрын кассир луыса вить ар ӵоже тырше ини. Театре дӥсьтытэк гинэ, быгатоз-а уз-а шуыса лыктэм.  Малпай уз пӧрмы шуыса, уг быгаты, малы ке шуоно воксё мукет сфера, мон школаын дышетӥсь луыса ужай вал. Татчы лыктӥ, шуизы, оскалтэ, быгатӥды ке, кылёды, уз яра ке, кошкоды. Мыным татын дотово яраз. Коллективез умой, уже но тунсыко вылэм Ольга Мокрушина, Удмуртиысь кун йӧскалык театрысь кассирНылкышно вера, та дырлы театрлэсь вань репертуарзэ тодэ ини шуыса. Соин учкисьёслы спектакльёс сярысь но вераны, кудзэ ке ӵектыны но быгатэ. Озьы ик учкисьёс но ӵемысь спектакль бере ӟеч кылзэс вераса вазисько шуэ.  Татчы лыкто ке, азьло артистъёс сярысь юало, соос сярысь тодэмзы потэ, кытын соос, мар соосын али, кыӵе спектакльёс мыно. Азьло мынэм спектакльёсты юало: луозы на-а соос, уз-а шуыса. Ми валэктӥськом, милям удмурт спектакльёсмы вань шуыса. Удмурт спектакльёс ӟуч кылэ берыктыса но мыно, соосты наушникъёсын учкыны луэ. Туж трос ӟуч калык али ветлыны кутскиз. Соослы яра Ольга Мокрушина, Удмуртиысь кун йӧскалык театрысь кассирӞуч учкисьёс тросгес ветлыны кутскизы шуыса кылиськонниын ужась Эмилия Степанова но пусъе. Нылкышно театрын сизьым ар ӵоже ужа ини. Азьло со Эграын кунокуа возиз, дораз ӵемысь гинэ удмурт театрысь артистъёс но кунояськизы. Ижкаре улыны выжемез бере театрын ужаны луонлык кылдэмлы шумпотыса вазиськиз. Уже туж яра, шуэ.  Кӧня калыкен тодматскисько, выль ужрадъёс тунсыко ортчо, <…> пӧртэм коллективъёс, огазеяськонъёс лыкто, туж тунсыко татын ужаны Эмилия Степанова, Удмуртиысь кун йӧскалык театрысь кылиськонниын ужасьЭмилия Степановалэн верамезъя, ӵем ветлӥсь учкисьёсын соос ог-огзэс тодмало ини. Озьы, тросэз дӥсьсэс кельтыны тодмооссы доры гинэ вазисько.  Туж тау карыса кошко, умой спектакльды вал шуыса. Ми но одӥг-ог кылын ке но мылкыд соослы сётыны тыршиськом. Мыным потэ, кызьы соослы мылкыд сётод, сыӵе мылкыдын ик соос спектакль но учкозы Эмилия Степанова, Удмуртиысь кун йӧскалык театрысь кылиськонниын ужасьАзьпалан – 100 ар тырмонэз пусъён 90 аръем котырес лыдпуссэ удмурт театр сцена вылын пусйыны чакла. Артистъёс учкисьёслы пӧртэм спектакльёсысьтызы люкетъёсты возьматозы. Кутскозы театрлэн нырысетӥ спектаклез бордысен – «Вало ӧр куашетэ». Театрлэн кивалтӥсез Андрей Ураськин верамъя, котырес лыдпуссэс яркыт, пӧртэм спецэффектъёсты кутыса, пусйыны чаклало вал, но пандемия ас сюбегатонъёссэ пыртӥз. Соин сэрен троссэ малпанъёссэс дауръем юбилейзэс пусъёнлы кельтӥзы. Милям вань ини планъёсмы 100 ар тырмонмес пумитаны: али ик тодӥськом ини мар-мар каром, мар-мар лэсьтом. Нош тазэ сцена вылын гинэ пусъём Андрей Ураськин, Удмуртиысь кун йӧскалык театрлэн кивалтӥсезАндрей Ураськинлэн кылъёсызъя, азьланяз театрын уката но бадӟым, чебер, тунсыко спектакльёс пуктыны тыршозы, кудъёсыз учкисьёслы сяна, ӧнерчиослы но, фестивальёсын но кельышлы луозы. Со сяна, театрлэн гастроле потан географизэ паськытатон пумысен бадӟым малпанъёсыз: быдэс Россиез ортчыса, калленэн кунгож сьӧры выжыны, кылсярысь, Венгрие, Финляндие, Эстоние. 2022-тӥ арын Удмуртиысь егитъёсты артистэ дышетскыны нош ик келяны малпанъёссы вань. Планъёсмы бадӟым. Асьме гинэ режиссёръёсын ужано ӧвӧл, ӧтем режиссёръёсын но, драматургъёсын но, суредасьёсын но. Ми котькуд ар одӥг ке но режиссёрез, тылъя суредасез, костюмъёсъя суредасез, пуктӥсь суредасьёсты ӧтчаны тыршиськом. Азьланяз но тунсыко режиссёръёсыз ӧтьылыны, шедьтылыны тыршомы, милям спектакльёсмы пӧртэмесь мед луозы шуыса. Милям театрмы кулэ. Удмурт калыклэн одӥг ӧнерлыко театрез. Соин ик милям репертуарамы кулэ ваньмыз. Мед луоз классика но, кунгожсьӧр классика но, асьмелэн удмурт драматургиямы мед азинскоз Андрей Ураськин, Удмуртиысь кун йӧскалык театрлэн кивалтӥсезОзьыен, театрлэн но историез азьланьтӥськоз… Тегъёс: Лулчеберет Ижкар Театр Удмуртия йӧскалыклулчеберет удмуртъёс лыдпусъёс  